Հաշուի առնելով տեղապահ սրբազան հօր պատրաստակամ վերաբերմունքը՝ մենք ալ, մեր հերթին, իր նկատառման որդիաբար յանձնեցինք կարգ մը հանգամանքներ, որոնք մեր տեսակէտէ խնդրայարոյց են։ Տ. Գարեգին Արք. Պեքճեանի յիշեցուցինք, որ Պատրիարքարանը պաշտօնապէս ժամանակացոյց մը հրապարակած է պատրիարքական ընտրութեան համար, սակայն ներկայիս արդէն յայտնի է եւ բոլորը համոզուած են, որ այդ ժամանակացոյցին գործադրութիւնը անկարելի է։ Ուրեմն ինչո՞ւ աճապարանք ցուցաբերուած է այդպիսի ժամանակացոյցի մը հրապարակման համար՝ երբ անոր գործադրութիւնը երաշխաւորուած չէր։ Նման երեւոյթները կրնան վնաս հասցնել Պատրիարքական Աթոռի հեղինակութեան՝ կրնան անլուրջ թուիլ՝ որպէս հաստատութիւն անոր վարկին տեսակէտէ։ Նորին սրբազնութիւնը յարմար չդատեց պատճառաբանութիւններու մէջ խորանալ, ոչ ալ ջանաց արդարացումներ գտնել, պարզապէս յայտնեց՝ որ ուշ կամ կանուխ ընտրութիւնը անպայման պիտի ըլլայ։